Darud Da'wah wal Irsyad

**Darud Da'wah wal Irsyad** (bhâsa arab: دار الدعـوة والإرشـاد *Dār ad-Da‘wah wal-Irsyād*), èsingkat **DDI**, panèka organisasi masarakat Islam ḍâri Sulawesi Lao'. DDI èawwâli kalabân Madrasah Arabiyah Islamiyah (MAI) Mangkoso è tangghâl 21 Dèsèmber 1938. Lembaga ghânèka anḍi' cabang sè nyebbar è polo Sulawesi, Kalimantan, Somattra, Jhâbâ, Papua bân Kapolowan Maluku.

## Sajârâ
DDI awwâlla aropa Madrasah Arabiyah Islamiyah (MAI) è Mangkoso tangghâl 21 Dèsèmber 1938 sareng A.G.H. Abdurrahman Ambo Dalle. Sabelluna, Ambo Dalle asareng A.G.H. Muhammad As'ad al-Bugisi maddhek madrasah sè paḍâ otabâ sajennis è Sengkang taon 1930 sè samangkèn èkennal kalabân Pondhuk Pesantren As'adiyah. Madrasah sè èbina sareng Ambo Dalle kasebbhut ollè panarèma'an luwas ḍâri masarakat Sulawesi Lao' kantos MAI molaè èbukka' è pan-bârâmpan daèra è Sulawesi Lao'.

Ghâbây maongghâ kinerja MAI-MAI sè ampon nyebbar, bângaseppo-bângaseppona MAI saroju' ghâbây maddhek organisasi èyattassa madrasah-madrasah kasebbhut. Pan-bârâmpan nyama ghâbây  lembaga anyar ghânèka èyosolaghi, mènangka *Nashrul Haq* ḍâri A.G.H. Muhammad Abduh Pabbajah, *al-Urwatul Wutsqa* ḍâri A.G.H. Muhammad Tahir Usman, bân *Darud Da'wah wal Irsyad* ḍâri A.G.H. Abdurrahman Firdaus sè pas èpèlè dhâddhi nyama resmina organisasi. Musyawarah èbentu'na DDI panèka tangghâl 17 Fèbruwari 1947 è MAI Mangkoso kalabân ngonjhâng alèm ulama' bân ru-ghuru  MAI sa-Sulawesi Lao'. Hasèl ḍâri musyawarah kasebbhut aropa struktur pangurus organisasi kalabân A.G.H. Abdurrahman Ambo Dalle mènangka Katua Umum sè kapèng sèttongnga DDI bân A.G.H. Muhammad Daud Ismail mènangka Katua ngodâna. Kantor pusaddhâ sè kapèng sèttong DDI bâḍâ è Mangkoso sabelluna pas èpangallè ka Parèparè taon 1950.

Salanjhângnga Orde Abit, DDI ta' nyata'aghi afiliasi politik ka sabbhân-sabbhân partai. Angghuta DDI èpabèbas ghâbây mèlè partai napa'a bhâi ta' kalabân ngèbâ nyama DDI, akadhi A.G.H. Abdurrahman Ambo Dalle sè dhâddhi bâgiyân ḍâri PSII. È bâkto Orde Anyar, sabâgiyân bângaseppona DDI maso' partai Golongan Karya polana pèntana pamarènta pusat. È taon 1993, kantor pusat DDI èyallè polè ka Makassar.

Saellana A.G.H. Abdurrahman Ambo Dalle sèdhâ è taon 1996, jabadhân Katua Umum Pangurus Rajâ Darud Da'wah wal Irsyad (PB DDI) ètegghu' sakejjhâ' sareng A.G.H. Sanusi Baco kantos Muktamar DDI saterrossa è taon 1999. È muktamar kasebbhut, pas bâḍâ kadhâddhiyân bhiḍhâ sowara èyantarana peserta muktamar tentang komposisi anyar PB DDI. Piha' sè ta' puwas abentu' kapengurusân laèn kalabân nyama DI Ambo Dalle (DDI AD). Parbhiḍhâ'ân kasebbhut lastarè è tangghâl 28 Fèbruari 2015 è bâkto PB DDI bân DDI AD asompa islah èyaḍâ'na A.G.H. Ali Yafie.

## Paham Aghâma
Darud Da'wah wal Irsyad mètorot praktik aghâmana maso' ka Muslim tradisionalis akadhi Nahdlatul Ulama è Jhâbâ.

Maskè DDI bân NU panèka ḍuwâ' organisasi sè bhiḍhâ, sabâgiyân angghuta DDI sejjhâk Orde Anyar jhughân dhâddhi bâgiyân ḍâri NU adhâsar paham sè paḍâ. Sala sèttong tokoh DDI sè jhughân anḍi' kontribusi è NU panèka A.G.H. Ali Yafie sè toman ajabat mènangka Rais Am Syuriah PBNU taon 1991-1992. È taon 2001, A.G.H. Abdul Muiz Kabry sè bâkto ghânèka ajabat dhâddhi Katua Umum PB DDI dhâddhi bâgiyân ḍâri PKB polana pèntana Gusdur.

## Madrasah bân pondhuk pesantren
È awwâl èpaddhek, institusi-institusi pendidikan anḍi'na DDI ghun ngajhâri pendidikan Islam bân bhâsa arab. Pangajhârân non-aghâma molaè èpamaso' saellana lèbât Muktamar V DDI tangghâl 5 Mèi 1953 kalabân bobot pangajhârân aghâma bân non-aghâma rajâna saèket persèn.

Kantos taon 2010, DDI anḍi' 800 madrasah bân 50 pondhuk pesantren è sakabbhina wilajâ Indonèsia kalabân 371 madrasah bân 36 pondhuk pesantren DDI bâḍâ è Sulawesi Lao'. DDI jhughân anḍi' 14 parghuruwân tèngghi è Sulawesi bân Kalimantan.

## Sombher